**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z.   
o rokovacom poriadku Národnej rady Slovenskej republiky predpisov a podľa čl. 32 ods. 1 Legislatívnych pravidiel vlády Slovenskej republiky Ministerstvo spravodlivosti Slovenskej republiky (ďalej len ,,ministerstvo spravodlivosti“) predkladá na rokovanie Legislatívnej rady vlády Slovenskej republiky *Návrh poslanca Národnej rady Slovenskej republiky Miroslava Čellára na vydanie zákona, ktorým sa mení zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov (tlač 389)* (ďalej len „poslanecký návrh“).

Ministerstvo spravodlivosti k poslaneckému návrhu uvádza nasledovné:

**Všeobecne**

Cieľom predloženého poslaneckého návrhu je zvýšenie vekovej hranice pre *ex lege* zánik notárskeho úradu zo súčasných 67 na 70 rokov veku notára.

**Medzirezortné pripomienkové konanie**

Poslanecký návrh bol predmetom medzirezortného pripomienkového konania.

Spomedzi subjektov podľa čl. 32 ods. 1 Legislatívnych pravidiel vlády Slovenskej republiky si dve zásadné pripomienky uplatnilo Ministerstvo hospodárstva Slovenskej republiky. Tieto sa týkajú hodnotenia vplyvov predloženého poslaneckého návrhu s odporúčaniami na dopracovanie doložky vplyvov. Uplatnené zásadné pripomienky ministerstvo spravodlivosti hodnotí ako opodstatnené, nakoľko však ide v danom prípade o poslanecký návrh, nemajú reálny vplyv na obsah spracovaného a predloženého stanoviska. Na základe skôr uvedeného nevzniká rozpor.

So stanoviskom ministerstva spravodlivosti vyjadrujúcim súhlas s poslaneckým návrhom sa stotožnila Generálna prokuratúra Slovenskej republiky.

**Stanovisko**

Súčasné znenie § 14 ods. 1 písm. d) zákona Národnej rady Slovenskej republiky č. 323/1992 Z. z. o notároch a notárskej činnosti (Notársky poriadok) v znení neskorších predpisov ustanovuje ako dôvod pre *ex lege* zánik notárskeho úradu dosiahnutie veku 67 rokov.

Ako uvádza predkladateľ v dôvodovej správe z iných Ústavou Slovenskej republiky neupravených príbuzných právnických povolaní sú to len notári, ktorí majú zákonom ustanovený vekový limit, dosiahnutím ktorého dochádza k zániku ich úradu, a teda *de facto* k ukončeniu ich notárskej činnosti. Predkladateľ preto aj s ohľadom na právnu úpravu okolitých štátov (Česká republika, Maďarsko, Rakúsko) navrhuje stanovený vekový limit predĺžiť.

K poslaneckému návrhu uvádzame nasledovnú pripomienku:

**K článku I**

Odporúčame predkladateľovi čl. I doplniť novým bodom 2., ktorý znie:

„2. V § 32 písm. c) sa číslovka „67“ nahrádza číslovkou „70“.“.

Odôvodnenie:

Navrhované doplnenie právnej úpravy je len nevyhnutnou legislatívno-technickou úpravou, ktorá zohľadňuje vnútorný vecný súvis a prepojenie príslušných ustanovení novelizovaného zákona (§ 14 ods. 1 písm. d) a § 32 písm. c)).

**Z á v e r**

Ministerstvo spravodlivosti odporúča vláde Slovenskej republiky poslanecký návrh prerokovať a vysloviť s poslaneckým návrhom **súhlas**.